হুথিদের ওপর মার্কিন আক্রমণের প্রভাব পড়ল অপরিশোধিত তেলের গড় মূল্যে

ওয়েবডেস্ক: ইয়েমেন বিদ্রোহী গোষ্ঠী হুথিদের (Yemen’s Houthi) ওপর মার্কিন বিমান (US airstrikes ) হামলা অব্যাহত। যার প্রভাব পড়েছে অপরিশোধিত তেলের গড় মূল্যে (crude oil) । এই আবহে সোমবার থেকেই অপরিশোধিত তেলের দামে পতন। তবে, অর্থনৈতিক অবস্থার অবনতি তেলের দামের উপর চাপ অব্যাহত রাখবে বলেই মনে করা হচ্ছে।

পেট্রোল ও ডিজেলের খুচরো মূল্যে তেমন কোনও পরিবর্তন না হলেও, ভারতে আমদানি করা অপরিশোধিত তেলের গড় মূল্য ব্যারেল প্রতি ৭১.২০ ডলারে নেমে এসেছে, যা গত ৪২ মাসের মধ্যে সর্বনিম্ন।

চিনের আর্থিক মন্দা, মার্কিন যুক্তরাষ্ট্রের মধ্যপ্রাচ্যে যুদ্ধবিরতি প্রচেষ্টা এবং ডোনাল্ড ট্রাম্পের আমেরিকান তেল উৎপাদন বৃদ্ধিতে চাপ এই মূল্যের পতনের পিছনের অন্যতম কারণ।

বিশেষজ্ঞদের মতে, আন্তর্জাতিক বাজারে অপরিশোধিত তেলের মূল্য কমলেও ভারতের খুচরো মূল্য উল্লেখযোগ্য ভাবে হ্রাস পাচ্ছে না।

আরও পড়ুন: ‘মোদির সাক্ষাৎকার’, ভারতের সংস্কৃতিতে মুগ্ধ, জানালেন মার্কিন পডকাস্টার ফ্রিডম্যান

পেট্রোল ও ডিজেলের খুচরো মূল্য স্থিতিশীল রাখতে কেন্দ্রীয় সরকারের কর নীতি গুরুত্বপূর্ণ ভূমিকা রয়েছে। এখান থেকে আসা উচ্চ হারে কর সরকারের জন্য রাজস্বের গুরুত্বপূর্ণ উৎস। ফলে তেলের মূল্য কমলেও সেই সুবিধা ভোগ করতে পারছে না আমজনতা।

রিজার্ভ ব্যাঙ্ক অফ ইন্ডিয়ার মুদ্রানীতি কমিটির মত অনুযায়ী, চিনের অর্থনৈতিক মন্দা এবং মধ্যপ্রাচ্যে যুদ্ধবিরতির কারণে বিশ্ববাজারে তেলের দাম নিম্নমুখী থাকার সম্ভাবনা রয়েছে।

তবে চিন অভ্যন্তরীণ খরচ বৃদ্ধির জন্য একটি বিশেষ পরিকল্পনা ঘোষণা করেছে, পাশাপাশি বেশ কয়েকটি ইতিবাচক অর্থনৈতিক তথ্যও চাহিদার আশা বাড়িয়ে তুলেছে। এই বছরের প্রথম দুই মাসে চিনের খুচরো বিক্রয় ৪ শতাংশ বৃদ্ধি পেয়েছে, যা ডিসেম্বরে ৩.৭ শতাংশ বৃদ্ধির চেয়ে দ্রুততর হয়েছে।